b'\n_START_ARTICLE_\nVukovoj\n_START_SECTION_\nZemljopis\n_START_PARAGRAPH_\nUz Vukovoj postoje zaseoci Pintari\xc4\x87i, Ljubi\xc4\x87i, Eva\xc4\x8di\xc4\x87i, Kolareki, Ore\xc5\xa1ki i Divjaki. Pokraj Vukovoja te\xc4\x8de jedna od pritoka rje\xc4\x8dice \xc5\xa0arnice kao prirodna granica prema susjednom selu Plemen\xc5\xa1\xc4\x87ini, druga pritoka te\xc4\x8de tik uz selo. Rje\xc4\x8dica Reka \xc4\x8dini prirodnu granicu prema podru\xc4\x8dju naselja Rijeke Vo\xc4\x87anske, a Mala sutinska prema Zlogonjama i naselju Goranec.\n_START_SECTION_\nStanovni\xc5\xa1tvo\n_START_PARAGRAPH_\nSelo ima 158 stanovnika (2001.) u 49 ku\xc4\x87anstava i 55 ku\xc4\x87a. Godine 1991. u selu su \xc5\xbeivjela 174 stanovnika.\n_START_SECTION_\nCrkvica sv. Vuka\n_START_PARAGRAPH_\nCrkvica svetoga Vuka Regensbur\xc5\xa1koga (Wolfgang, pu\xc4\x8dki Bolfenk, Bolfink) sagra\xc4\x91ena je znatno prije 1508., koja je godina upisana na desnoj konzoli u njenoj unutra\xc5\xa1njosti. Sv. Vuk je bio jedan od najomiljenijih svetaca u Njema\xc4\x8dkoj, a ova crkvica je najju\xc5\xbenije sveti\xc5\xa1te u svijetu posve\xc4\x87eno ovome svecu. Crkvica je sagra\xc4\x91ena na istoimenom vrhu, visine 475 m i danas pripada \xc5\xbeupi Presvetoga Trojstva u Klenovniku, bednjanski dekanat, Vara\xc5\xbedinska biskupija. Uz put prema crkvici nalaze se mirila._NEWLINE_Sveti Vuk je sam, a pokatkad i u sveta\xc4\x8dkoj skupini 14 svetih zagovornika, \xc5\xa1tovan kao za\xc5\xa1titnik od mnogih bolesti, posebice pak protiv neplodnosti, krvarenja, ro\xc4\x91enja nakaznih, a utje\xc4\x8du mu se i drugi bolesnici i nedu\xc5\xbeno osu\xc4\x91eni. Zanimljivo je da ga zazivaju u pomo\xc4\x87 i kod po\xc5\xbeara i nevremena. Na temelju njegova \xc5\xbeivotopisa prikazuje se kao biskup s biskupskim insignijama i knjigom ili modelom crkve na dlanu te sa sjekirom, kamenom ili vukom uz noge._NEWLINE_Mje\xc5\xa1tani su 1674. osnovali Bratov\xc5\xa1tinu sv. Wolfganga i njihova se imena nalaze zapisana na drvenoj kartu\xc5\xa1i na pobo\xc4\x8dnom oltaru sv. Marije. Rad udruge se trenuta\xc4\x8dno obnavlja.'